Jezero je znano tudi kot prezimovališče ali postojanka na zimski selitvi ogromnega števila ptic, ki se zadržujejo v tamkajšnjih mokriščih. Skupno so na območju jezera zabeležili več kot 300 vrst ptic, predvsem pomembno pa je za sibirske žerjave – tu prezimuje skoraj vsa preostala populacija te skrajno ogrožene vrste. Območje na severozahodnem delu jezera v velikosti 224 km² je zaščiteno kot naravni rezervat, ki je bil razglašen tudi za mokrišče mednarodnega pomena po Ramsarski konvenciji.